สผ.พบน้ำมันเยอะ ขายหุ้นเพิ่มทุนฉลุย
ปตท.สผ. เปิดข่าวดีช่วงขายหุ้นเพิ่มทุน ค้นพบแหล่งน้ำมันดิบแห่งใหม่ศักยภาพสูงในแอลจีเรีย
5 ธ.ค. 2555

ปตท.สผ. เปิดข่าวดีช่วงขายหุ้นเพิ่มทุน ค้นพบแหล่งน้ำมันดิบแห่งใหม่ศักยภาพสูงในแอลจีเรีย
นายเทวินทร์ วงศ์วานิช ประธานเจ้าหน้าที่บริหารและกรรมการผู้จัดการใหญ่ บริษัท ปตท.สำรวจและผลิตปิโตรเลียม หรือ ปตท.สผ. (PTTEP) เปิดเผยว่า ปตท.สผ. และกลุ่มผู้ร่วมทุน ประสบความสำเร็จจากการเจาะหลุมสำรวจ Mouia Aissa-1 (MAS-1) ซึ่งเป็นหลุมสำรวจที่ 6 ในแปลงฮาสสิ เบอร์ ราเคซ ประเทศแอลจีเรีย โดยค้นพบน้ำมันดิบในชั้นหินกักเก็บปิโตรเลียม และได้ทดสอบด้วยเทคนิค พบว่ามีอัตราการไหลของน้ำมันดิบประมาณ 5,243 บาร์เรลต่อวัน และก๊าซธรรมชาติประมาณ 5 ล้านลูกบาศก์ฟุตต่อวัน ซึ่งเป็นอัตราการไหลสูงสุดจากการเจาะหลุมสำรวจทั้งหมดที่ผ่านมาในแปลงฮาสสิ เบอร์ ราเคซ
ปตท.สผ. และกลุ่มผู้ร่วมทุน มีแผนการเจาะสำรวจในระยะแรก ซึ่งเริ่มตั้งแต่ปลายปี 2554 ถึงต้นปี 2556 ในแปลงฮาสสิ เบอร์ ราเคซ จำนวน 9 หลุม ปัจจุบันได้เจาะสำรวจไปแล้ว 6 หลุม ค้นพบน้ำมันดิบ 5 หลุม และขณะนี้อยู่ระหว่างทดสอบอัตราการไหลของหลุมสำรวจที่ 7 
โครงการนี้ตั้งอยู่บนบกทางตะวันออกของประเทศแอลจีเรีย มีพื้นที่ประมาณ 5,378 ตารางกิโลเมตร โดยผู้ร่วมทุนประกอบด้วย ปตท.สผ. ร่วมทุนจำนวน 24.5% (ผู้ดำเนินการ) SONATRACH (บริษัทน้ำมันแห่งชาติของประเทศแอลจีเรีย) ร่วมทุน 51% และ CNOOC Limited (บริษัทผลิตปิโตรเลียมนอกชายฝั่งที่ใหญ่ที่สุดของประเทศจีน) 24.5% 
นอกจากนี้ ปตท.สผ. ยังมีการลงทุนในประเทศแอลจีเรียในแหล่งเบอร์ เซบา โครงการแอลจีเรีย 433 เอ และ 416 บี ซึ่งอยู่ระหว่างการพัฒนาแหล่งปิโตรเลียม
ปัจจุบัน ปตท.อยู่ระหว่างการเปิดจองซื้อและชำระเงินค่าหุ้นเพิ่มทุน จำนวน 650 ล้านหุ้น ในราคาหุ้นละ 142 บาท ให้แก่ผู้ถือหุ้นเดิมตามสัดส่วน 1 หุ้นเดิมต่อ 0.195783 หุ้นเพิ่มทุน ในวันที่ 3-6 ธ.ค. ผ่านธนาคารพาณิชย์ใหญ่ 4 แห่ง จากการสำรวจเบื้องต้นผ่านธนาคารกสิกรไทย พบว่ามีผู้ถือหุ้นมาจองซื้อและชำระค่าหุ้นเพิ่มทุนในวันที่ 2 อย่างต่อเนื่อง คาดว่าบริษัทจะสามารถขายหุ้นเพิ่มทุนได้หมดเกลี้ยง
ด้านการซื้อหุ้น PTTEP ราคากลับอ่อนตัวลงแรงกว่าตลาดโดยรวม ระหว่างวันลงไปต่ำสุดถึง 155 บาท ก่อนกระเตื้องขึ้นมาปิดที่ 156.50 บาท ลดลง 3 บาท มูลค่าการซื้อขายมากกว่า 1,327 ล้านบาท